આપણને એવું તો શું અભિમાન કે કોઈ સારી બાબતોને પણ આપણે સ્વીકારી શકતા નથી કે સારા પાસા જોઈ શકતા નથી અને પાછા આપણી સંસ્કૃતિને પણ ક્યાં સાચવી કે બચાવી શકીએ છીએ ખરા ? એના માટે પણ આપણે તસ્દી લઈએ છીએ ખરા ? ફાધર્સ ડે, મધર્સ ડે, વુમન્સ ડે, ફેમીલી ડે, ગ્રાન્ડ પેરેન્ટ્સ ડે…. આ બધાનું આપણને જો માન કે ભાન હોત, તો ઘરડાઘર આપણા દેશમાં કે આપણી સંસ્કૃતિમાં હોત ખરા ? કેમ આપણે સારી બાબતો જોઈ કે પચાવી શકતા નથી ? આપણે એવો પ્રયાસ કરવો જોઈએ કે આ દિવસો થકી કોઈ એક પણ વ્યક્તિને-સંબંધને માન સન્માન મળતું હોય કે બીજાને ભાન થતું હોય તો એમાં ખોટું શું છે ? એક દિવસના માધ્યમ થકી, ઉજવણી થકી જો અવેરનેસ આવતી હોય, તો એમાં આપણે એવું શું ગુમાવી દેવાના છીએ ? શું આપણા સંસ્કાર કે સંસ્કૃતિના પાયા એવા નબળા છે કે દિવસોની ઉજવણી કરવાથી કે તેમાંથી જાગૃતતા કેળવવાથી સંસ્કાર કે સંસ્કૃતિ નાશ પામે ? આપણી ધરોહર એટલી અણસમજુ છે કે સારી અને સાચી બાબતો વિશે સમજણ ન કેળવી શકે ?